Stjórnarfundur 11/05/2022.

Haldinn á skrifstofu DSÍ.

**Mætt:** Bergrún Stefánsdóttir (BS), Magnús Ingólfsson (MI),Kara Arngrímsdóttir (KA), Ólafur Már Hreinsson (ÓMH), Atli Már Sigurðsson (AMS), Ragnar Sverrisson (RS).

**Boðuð forföll**: Jóhann Gunnar Arnarsson (JGA).

**1. Gestakennarar.**

Minnt er á að samkvæmt fundi sem BS og MI sóttu með Afrekssjóði (AFS) þá er DSÍ ekki heimilt að flytja sérstaklega inn þjálfara þar sem reglur AFS leyfa það ekki en sambandinu er heimilt að nýta dómara eftir mótin.

Rætt var um hvort ekki væri rétt að greiða félögunum fyrir afnot af húnæðum fyrir landslið þar sem það er heimild fyrir leigu í flokkum AFS.

**2. Samskipti.**

Vakin er athygli á þeim vandamálum sem eru í samskiptum við stjórn og nefndir DSÍ af hendi ákveðinna aðila sem þurfi að laga og jaframt minnt á að öll erindi til stjórnar og nefnda skuli berast frá formönnum félaganna.

Mikið af þeim málum sem stjórn og nefndum berst eru mál sem formenn geta leyst, einnig er ítrekað að forsenda þess að íþróttinni vegni vel sé að almenn kurteisi og virðing ríki á milli aðila og að stjórn og nefndir fá tækifæri og frið til að sinna sínum verkefnum.

Það eru allir mannlegir og allir geta gert mistök en nauðsynlegt er að muna að fólk er að gera þetta í sjálfboðavinnu vegna áhuga og ánægju á að sjá íþróttina stækka og það ber að virða.

**3. Ársreikningur.**

BS sendi ársreikning á stjórn og skoðunarmenn fyrir fundinn og var farið yfir hann, nokkrar spurnigar voru bornar upp sem BS svaraði.

**4. Mótið.**

Mótið var almennt talið hafa farið vel fram, vandamál komu upp varðandi lýsingu og má það rekja til bilunar í búnaði sem leigður var af Luxor og verður haft samband við þá varðandi afslátt af greiðslu fyrir hann.

Að auki barst stjórn fyrirspurn þar sem fjölgun á pörum í yngsta flokki er það mikil hvort ekki væri hægt að hafa fyrstu umferð þannig að engin pör séu valin til að leyfa öllum pörunum að stíga aftur útá gólf eins og var gert í Blackpool.

**5. Dansþingið.**

Hafsteinn Pálsson tilkynnti að sökum óviðráðanlegra ástæðna yrði hann að segja sig frá starfi Þingforseta og hafði BS þá samband við Valdimar Leó Friðriksson sem tók starfið að sér.

**6. Viðurkenningar.**

Ákveðið var að veita tveimur aðilum viðurkenningar á komandi dansþingi fyrir störf þeirra í þágu dansíþróttarinnar, annars vegar Örvari Möller sem fær silfurmerki DSÍ og hins vegar Kjartani Birgissyni sem fær gullmerki DSÍ.

**7. Samstarfssamningur.**

Bókað er hér með að búið er að skrifa undir samning við HR til næstu tveggja ára.

**8. Önnur mál.**

**a)**

AMS spyr hvort sniðugt væri fyrir DSÍ að kaupa borð og stóla til að eiga og þannig minnkað kostnað við leigu á búnaði fyrir mótin í framtíðinni.

Ákveðið var að það væri mál fyrir næstu stjórn að ræða.

**b)**

ÓMH minnir BS á tölvupósta sem hann sendi sem ekki hefur verið svarað.

BS mun svara þeim póstum.

**c)**

ÓMH kom með athugasemdir varðandi ársreikninginn sem verða lagaðar í samvinnu við endurskoðanda.

**d)**

ÓMH spyr hvort það séu komnar upplýsingar um hvernig mótin standa fyrir árið 2022, ekki er búið að taka það saman þar sem síðasta mót kláraðist þrem dögum fyrir fundinn.

**e)**

ÓMH spyr um lista yfir frambjóðendur til stjórnar frá uppstillingarnefnd og verður haft samband við formann nefndarinnar og kallað eftir þeim lista.

**f)**

BS fer yfir skýrslu stjórnar, bent var á vitlaust nafn í skýrslunni sem verður lagað, skýrslan samþykkt að öðru leyti.

**g)**

RS spyr hvernig mál standa með að ráða landsliðsþjálfara og stingur uppá að fá Valdísi afreksstjóra til að hafa samband við pör í fullorðinsflokki og foreldra para undir 18 ára aldri til að fá upplýsingar hvaða þjálfara pörin vilja að séu sínir þjálfarar.

Verður það hlutverk nýrrar stjórnar að ákveða þau skilyrði sem þarf til að uppfylla kröfur um landsliðsþjálfara.

**h)**

MI vekur athygli á að á stjórnarfundi 09.05.2021 voru samþykktar nýjar reglur um val í landslið DSÍ sem ekki var búið að birta, BS bað um að fá reglurnar sendar aftur, MI mun koma þeim til hennar og verða þær þá birtar á heimasíðu DSÍ ásamt því að þær verða sendar á félögin.

Þannig fram farið.

Magnús Ingólfsson

Ritari